**EVROPSKA UNIJA – BOSNA I HERCEGOVINA**

**PRVI SASTANAK POSEBNE SKUPINE ZA REFORMU JAVNE UPRAVE**

**Mostar, 1. veljače 2017. godine**

**Preporuke**

Strateški okvir za reformu javne uprave (RJU) i reformu upravljanja javnim finansijama (RUJF)

* Osigurati stalnu političku podršku na svim nivoima vlasti kako bi se završio i usvojio relevantni i vjerodostojni cjelodržavni strateški okvir za RJU, u kojem će biti navedeni jasni ciljevi reforme, koji je prošao opsežne unutrašnje konsultacije i konsultacije sa vanjskim učesnicima i za koji su pravilno utvrđeni troškovi i budžet.
* Osigurati instituciju koja će biti glavni koordinator provedbe novog cjelodržavnog strateškog okvira za RJU, te ojačati njen kapacitet.
* Postići dogovor o efikasnom i funkcionalnom mehanizmu za koordinaciju provedbe novog cjelodržavnog strateškog okvira za RJU među svim nivoima vlasti, uključujući i redovnu koordinaciju donatora pod vodstvom države.
* Osigurati uvođenje sistema za praćenje i izvještavanje zasnovanog na učinku, za potrebe provedbe novog strateškog okvira za RJU, koji omogućava ocjenjivanje napretka u odnosu na ciljeve.
* Osigurati političku podršku na svim nivoima vlasti za objedinjavanje vjerodostojnog i relevantnog cjelodržavnog strateškog okvira za UJF, u kojem će biti navedeni jasni ciljevi reforme, koji je prošao opsežne unutrašnje konsultacije i konsultacije sa vanjskim učesnicima i za koji su pravilno utvrđeni troškovi i budžet. Osigurati da strateški okvir za UJF jasno navodi u čemu je on povezan sa novim strateškim okvirom za RJU.
* Otvoriti forum pod vodstvom države za dijalog o politikama RUJF sa Komisijom i međunarodnim finansijskim institucijama.
* Konsultovati se sa Komisijom o nacrtu cjelodržavnog strateškog okvira za RJU i nacrtu cjelodržavnog strateškog okvira za UJF (između ostalog kako bi se procijenila podobnost navedenih za sektorsku budžetsku podršku u sklopu instrumenta IPA II).

Izrada politika i koordinacija

* Unaprijediti usklađivanje sektorskih politika na nivou države kroz daljnji razvoj cjelodržavnih sektorskih strategija, te osigurati procjenu troškova provedbe i dodjelu potrebnih finansijskih resursa.
* Osigurati opšte standarde i pravila za praćenje i izvještavanje o provedbi svake cjelodržavne strategije.
* Unaprijediti praksu javnih konsultacija na svim nivoima vlasti, sa ciljem unapređenja kvaliteta pravnih propisa i politika, te promocije transparentnosti javne uprave.
* Hitno dovršiti uspostavu radnih grupa u okviru mehanizma koordinacije za evropske integracije. Postići dogovor o pravilima i postupcima potrebnim za ostvarenje pune funkcionalnosti svih tijela u sklopu mehanizma.
* Kroz sveobuhvatan proces izraditi i usvojiti program integracije u EU, uključujući i konsolidovani plan pravnog usklađivanja, koji će obuhvatiti sve nivoe vlasti.
* Osigurati redovno praćenje i izvještavanje o korištenju hitnih postupaka u zakonodavnom procesu sa ciljem da se njihovo korištenje svede samo na stvarno hitne slučajeve. Prije sljedećeg sastanka Posebne grupe za RJU, Komisiji podnijeti odgovarajući izvještaj.

# Državna služba i upravljanje ljudskim resursima

* Osigurati da ni na jednom nivou vlasti promjene propisa o državnoj službi, ukoliko budu potrebne, ne povećaju opasnost od politizacije državne službe. Nadležni organi vlasti se podstiču da Komisiju, za potrebe konsultacija, pravovremeno upoznaju sa svim novim nacrtima zakona i da se uključe u daljnji dijalog sa ciljem osiguravanja poštovanja principa javne uprave u ovoj oblasti.
* U mjeri u kojoj je to moguće, poduzeti korake ka većoj usklađenosti propisa o državnoj službi i upravljanju ljudskim resursima na svim nivoima vlasti.
* Prije sljedećeg sastanka Posebne grupe za RJU, pružiti Komisiji podatke o državnoj službi, u cilju ocjenjivanja provedbe važećih propisa (koristiti format dat u Upitniku).

# Odgovornost

* Poduzeti korake ka usklađivanju propisa o pristupu informacijama u državi i ka njihovom boljem usklađivanju sa principima državne službe (u smislu vrsta informacija koje se mogu proaktivno objaviti, neutralnosti zahtjeva za informacije i postupanja po žalbama), te osigurati prikladno i nezavisno praćenje njihove provedbe.

**Daljnje aktivnosti**

1. Do polovine februara potvrditi Komisiji i OECD-u/SIGMA-i koja je institucija određena kao centralno koordinacijsko tijelo za potrebe ocjenjivanja SIGMA-e 2017.
2. Pružiti Komisiji pregled svih tekućih i planiranih donatorskih projekata podrške za razne oblasti RJU (u vezi sa provedbom starog i novog strateškog okvira).
3. Prije usvajanja novog cjelodržavnog strateškog okvira za RJU, upoznati Komisiju sa navedenim radi eventualnih komentara.
4. Prije usvajanja nove strategije za UJF na državnom nivou i nacrta cjelodržavnog strateškog okvira za UJF, upoznati Komisiju sa navedenim (na engleskom jeziku).
5. Prije sljedećeg sastanka Posebne grupe za RJU, izvijestiti o napretku u provedbi gore navedenih preporuka.